WBBR e be e gaša dipolelo tše di theilwego Beibeleng le go bapala mmino. Le gona e be e gaša mananeo a go swana le a “Madireng a Lefase.” Lenaneong le, bana babo rena bao ba bego ba šoma lefapheng la ditaba ba be ba kgoboketša madireng ao go tšwa go boraditaba. Lenaneo le lengwe le be le bitšwa “Modiredi wa Mofsa o a Bolela” gomme le lengwe le bitšwa “Nako ya Thuto ya Legae ya Beibele.” Lenaneong le, Dihlatse di be di diragatša kamoo thuto ya legae ya Beibele e swarwago ka gona. WBBR e be e bile e gaša diterama tša ka Beibeleng le ditiragatšo tša nakong yeo tša ge batho ba Jehofa ba be ba sekišwa dikgorong tša tsheko. Ditiragatšo tšeo di ile tša pepentšha baruti gore ke bona ba hlohleletšago batho go re ganetša gomme tša utolla boradia bja baahlodi bao ba bego ba re ahlola ka go hloka toka.